CELEX: 32011R1195
Language: lv
Date: 2011-11-16 00:00:00
Title: Komisijas Īstenošanas regula (ES) Nr. 1195/2011 ( 2011. gada 16. novembris ) par atsevišķu preču klasifikāciju kombinētajā nomenklatūrā

22.11.2011   
            
            
               LV
            
            
               Eiropas Savienības Oficiālais Vēstnesis
            
            
               L 303/10
            
         KOMISIJAS ĪSTENOŠANAS REGULA (ES) Nr. 1195/2011
   (2011. gada 16. novembris)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienādu piemērošanu, ir jāparedz pasākumi attiecībā uz šās regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Lai piemērotu tarifus vai citus pasākumus, kas saistīti ar preču tirdzniecību, šie noteikumi attiecas arī uz jebkuru citu nomenklatūru, kura pilnībā vai daļēji balstās uz to vai pievieno tai kādas papildu apakšnodaļas un ir izveidota ar īpašiem Savienības noteikumiem.
            
         
               (3)
            
            
               Šās regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem jāklasificē saskaņā ar KN kodu, kas norādīts minētās tabulas 2. ailē, atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi paredzēt, ka saistošo izziņu par tarifu, ko attiecībā uz preču klasifikāciju kombinētajā nomenklatūrā izdevušas dalībvalstu muitas iestādes, bet kas neatbilst šās regulas noteikumiem, šās izziņas turētājs var turpināt izmantot trīs mēnešus saskaņā ar 12. panta 6. punktu Padomes 1992. gada 12. oktobra Regulā (EEK) Nr. 2913/92 par Kopienas Muitas kodeksa izveidi (2).
            
         
               (5)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Preces, kas aprakstītas pielikuma tabulas 1. ailē, kombinētajā nomenklatūrā klasificē ar KN kodu, kas norādīts tabulas 2. ailē.
   2. pants
   Saistošo izziņu par tarifu, ko izdevušas dalībvalstu muitas iestādes, bet kas neatbilst šās regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 16. novembrī
      
         
            Komisijas un tās priekšsēdētāja vārdā –
         
            Komisijas loceklis
         
         Algirdas ŠEMETA
      
   
   
      (1)  OV L 256, 7.9.1987., 1. lpp.
   
      (2)  OV L 302, 19.10.1992., 1. lpp.
   
      PIELIKUMS
      
                  Preču apraksts
               
               
                  Klasifikācija
                  (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Produkts, kas sastāv no plastmasas apkakles, kuras forma pielāgota kaklam, ar triecienu absorbējošu putu slāni un klipšu stiprinājumiem (zināms kā “imobilizācijas apkakle”).
                  Produktu izmanto, lai atbalstītu personas mugurkaula cervikālo daļu (kaklu) un galvu, piemēram, glābjot un transportējot pacientus ar iespējamām vai konstatētām mugurkaula traumām, vai lai atbalstītu tādas personas kaklu, kas guvusi traumu, piemēram, aizmugures trieciena gadījumā, atrodoties automašīnā.
               
               
                  9021 10 10
               
               
                  Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu, 90. nodaļas 6. piezīmi un KN kodu 9021, 9021 10 un 9021 10 10 formulējumu.
                  90. nodaļas 6. piezīmes izpratnē apkakle ir uzskatāma par ierīci ķermeņa daļas atbalstīšanai vai saturēšanai pēc slimības, operācijas vai ievainojuma.
                  Produktu nevar uzskatīt par šinu vai citu palīgierīci kaulu lūzumu ārstēšanai, jo to neizmanto, lai kādu ķermeņa daļu imobilizētu pēc lūzuma. Tāpēc klasifikācija ar KN kodu 9021 10 90 nav iespējama.
                  Tāpēc produkts ir klasificējams ar KN kodu 9021 10 10 kā ortopēdisks piederums.